Mein Schatz/ der mich/ den ich erkoren/
Wie ſchnell doch hat ſich dein geſang
Der Roſen friſchheit/ vnd der gang
Dieſes ſo ſchoͤnen tags verlohren?
Ein end hat dein lied vnd der tag/
Die Roß iſt welck. Wie kan/ wie mag
Sich ruͤhmen doch der Menſch bedencklich?
Wan ſeine kunſt/ wolluſt/ lob/ ruhm/
Vnd Schoͤnheit/ wie ein zarte blum/
Nicht wehrhafft/ ſondern ſchnell zergaͤnglich?